Anexa nr.1 la HCL nr.

**R E G U L A M E N T**

**Privind conferirea titlului de**

**„Cetăţean de onoare al Municipiului Baia Mare”**

Potrivit dispozițiilor art. 129, alin. (13) din OUG nr. 57/2019 privind Codul Administrativ, cu modificările și completările ulterioare, Consiliul local poate conferi persoanelor fizice române sau străine cu merite deosebite titlul de cetăţean de onoare al municipiului.

În conformitate cu prevederile Ordinuluinr. 25/2021 pentru aprobarea modelului orientativ al statutului unităţii administrativ-teritoriale, precum şi a modelului orientativ al regulamentului de organizare şi funcţionare a consiliului local,
criteriile și procedura privind conferirea și retragerea titlului de „Cetăţean de onoare al municipiului Baia Mare” sunt reglementate de prezentul

**REGULAMENT**

**Capitolul I. Generalităţi**

 **Art. 1**

Titlul de "Cetăţean de onoare al Municipiului Baia Mare", denumit în continuare Titlu, reprezintă cea mai înaltă distincţie acordată de către Consiliul Local al Municipiului Baia Mare.

 **Art. 2**

Titlul se poate acorda la iniţiativa:

a) primarului;

b) consilierilor locali;

c) unui număr de cel puţin 5% din numărul total al locuitorilor cu drept de vot înscrişi în Registrul electoral cu domiciliul sau reşedinţa în Municipiul Baia Mare.

**Art. 3**

 Acordarea Titlului nu este condiţionată de cetăţenie, naţionalitate, vârstă, domiciliu, sex, religie, apartenenţă politică.

 **Art. 4**

 Titlul se poate acorda, după caz:

 a) în timpul vieții persoanei în cauză;

 b) post – mortem.

  **Art. 5**

 Titlul are următoarele caracteristici:

a)este personal;

b)este netransmisibil;

c)reprezintă un drept al titularului;

d)are valabilitate nedeterminată;

 e) conferă drepturi specifice titularului conform art.9 din prezentul regulament.

**Capitolul II. Categorii de personalităţi îndreptăţite la primirea Titlului**

 **Art.6**

Sunt îndreptăţite să fie propuse pentru acordarea titlului de **”Cetățean de onoare al Municipiului Baia Mare”** persoanele sau personalităţile care se încadrează în una dintre următoarele categorii, fără a ne limita la acestea:

 a)personalităţi cu recunoaştere locală, naţională sau internaţională care şi-au pus amprenta asupra dezvoltării municipiului Baia Mare şi a imaginii acestuia;

 b) personalităţi care, prin realizările lor deosebite, au făcut cunoscut numele municipiului Baia Mare în ţară şi străinătate;

c)persoane care, prin acţiunile lor, au preîntâmpinat producerea de evenimente deosebit de grave sau prin sacrificiul suprem au salvat vieţile concetăţenilor lor, în municipiul Baia Mare;

d)persoane care, prin acţiunile lor dezinteresate (donaţii, acţiuni umanitare etc.), au produs o îmbunătăţire simţitoare a condiţiilor de viaţă a locuitorilor municipiului Baia Mare;

 e)foşti deţinuţi politici sau veterani de război care prin activitatea lor ulterioară au un aport la realizarea unei imagini pozitive a municipiului Baia Mare în lume;

 f)sportivi din municipiul Baia Mare care au obţinut rezultate deosebite în competiţii sportive internaţionale;

**Cap. III. Incompatibilităţi**

 **Art. 7**

 Nu pot deţine Titlul persoanele care se găsesc în una dintre următoarele situaţii:

a) suntcondamnate prin hotărâre judecătorească definitivă pentru infracţiuni contra statului, crime împotriva umanităţii, fapte penale;

b)au dosare pe rol, în cauze care ar leza imaginea Titlului; propunerea se va face după clarificarea situaţiei juridice.

**Cap. IV**. **Procedura acordării şi înmânării titlului**

 **Art. 8**

Procedura acordării și înmânării Titlului este următoarea:

 (1) Persoanele prevăzute la art. 2 solicită acordarea Titlului prin depunerea și înregistrarea unui dosar la Registratura Primăriei Municipiului Baia Mare.

 (2) Dosarul va cuprinde cel puţin următoarele înscrisuri:

 a)actul de identitate (copie vizată în conformitate cu originalul);

 b)curriculum vitae (în original);

 c)certificat de cazier judiciar (în original);

 d)actul de deces al celui propus, după caz (copie vizată în conformitate cu originalul).

 (3) Persoanele prevăzute la art. 2, după înregistrarea dosarului, depun la secretarul general al unităţii administrativ-teritoriale Municipiul Baia Mare proiectul de hotărâre de consiliu însoţit de referatul de aprobare şi dosar.

 (4) Serviciul Parteneriate Civice verifică documentele prezentate şi, dacă acestea sunt conforme cu cerinţele regulamentului, întocmeşte raportul şi îl înaintează Secretarului general al municipiului Baia Mare.

 (5) Proiectul de hotărâre este dezbătut în şedinţă ordinară sau extraordinară.

 (6) Hotărârea privind acordarea Titlului se adoptă cu majoritatea absolută a consilierilor Consiliului Local al municipiului Baia Mare.

 (7) Propunerile respinse nu pot fi reintroduse în dezbatere pe perioada mandatului în curs.

 (8) Decernarea Titlului se face de către primarul municipiului Baia Mare în cadrul şedinţelor ordinare sau extraordinare ale Consiliului Local al municipiului Baia Mare sau în cadrul unor festivități.

 (9) Înmânarea Titlului în cadrul ședințelor de Consiliu Local se realizează după cum urmează:

a)preşedintele de şedinţă anunţă festivitatea ce urmează să se desfăşoare;

 b)primarul municipiului Baia Mare prezintă referatul de aprobare care a stat la baza propunerii Hotărârii Consiliului Local nr. .... ;

c) primarul municipiului Baia Mare înmânează diploma de "Cetăţean de onoare al Municipiului Baia Mare" persoanei laureate sau persoanei care o reprezintă;

 d)ia cuvântul persoana laureată sau reprezentantul acesteia;

e)pot să ia cuvântul şi alte persoane prezente care doresc să sublinieze pe scurt meritele laureatului;

f) Legitimarea cetățenilor de onoare se face în baza unui înscris denumit ”legitimație”, semnat de către primarul municipiului Baia Mare.

**Capitolul V. Drepturi dobândite de către deţinătorii titlului**

 **Art. 9.** Deţinătorii în viață ai Titlului dobândesc următoarele drepturi specifice:

 a) dreptul de a lua cuvântul la şedinţele Consiliului Local al Municipiului Baia Mare, la dezbaterea materialelor care privesc întreaga comunitate;

 b) dreptul de a participa gratuit pe baza legitimației la toate manifestările desfăşurate sub patronajul Consiliului Local al Municipiului Baia Mare sau în care acesta este coorganizator;

 c) dreptul la călătorii gratuite pe mijloacele de transport în comun pe baza legitimaţiei elaborate de Primăria Municipiului Baia Mare;

 d) dreptul de a participa gratuit la toate manifestările cultural-sportive organizate de instituţiile aflate în subordinea Consiliului Local al Municipiului Baia Mare;

 e) dreptul de a beneficia de un abonament de parcare gratuit în parcările de pe raza municipiului Baia Mare;

 Drepturile menționate mai sus pot fi completate prin hotărâri ale Consiliului Local al municipiului Baia Mare.

 **Art. 10**

 Drepturile prevăzute la art. 9 încetează în următoarele situaţii:

a) decesul titularului;

 b)retragerea Titlului.

**Cap. VI. Retragerea titlului**

 **Art. 11**

Titlul se retrage în următoarele situaţii:

a) atunci când ulterior decernării apar incompatibilităţile prevăzute la art. 7 lit. a);

 b)atunci când persoana laureată produce prejudicii de imagine sau de altă natură municipiului Baia Mare, locuitorilor săi sau ţării.

 **Art. 12**

Retragerea Titlului se face de către Consiliul Local al municipiului Baia
Mare, după următoarea metodologie:

a)este sesizat Consiliul Local al municipiului Baia Mare de către persoanele menţionate la art. 2;

b)dezbaterea cazului se va face în cadrul comisiilor de specialitate ale consiliului local;

c) retragerea Titlului se va face prin hotărâre a Consiliului Local al municipiului Baia Mare, adoptată cu majoritate absolută, cu aplicarea prevederilor art. 8 pentru procedura de adoptare;

d)la şedinţa consiliului va fi invitat deţinătorul Titlului, iar dacă va fi prezent i se va acorda cuvântul, la solicitarea sa.

**Cap. VII**. **Îndatoriri ale cetăţenilor de onoare**

 **Art. 13**

Cetăţenii de onoare au datoria de a promova imaginea municipiului Baia Mare.

**Cap. VIII**

 **Art. 14**

Informaţiile publice referitoare la "cetăţenii de onoare" vor fi publicate şi în format electronic pe pagina de internet a Municipiului Baia Mare.

 **Art. 15**

Modelul legitimației de cetățean de onoare al Municipiului Baia Mare se regăsește în Anexa de mai jos.